Document ID: 31982R1873

*****
ΚΑΝΟΝΙΣΜΟΣ (ΕΟΚ) αριθ. 1873/82 ΤΗΣ ΕΠΙΤΡΟΠΗΣ
της 13ης Ιουλίου 1982
περί τροποποιήσεως του κανονισμού (ΕΟΚ) αριθ. 413/76 όσον αφορά τη μείωση των προθεσμιών κατά τη διάρκεια των οποίων ορισμένα προϊόντα σιτηρών είναι δυνατόν να παραμείνουν υπό τα τελωνειακά καθεστώτα της εκ των προτέρων πληρωμής των επιστροφών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1451/82 (2), και ιδίως το άρθρο 16 παράγραφος 6,
Εκτιμώντας:
ότι ο κανονισμός (ΕΟΚ) αριθ. 413/76 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1475/80 (4), έχει προβλέψει τη μείωση των προθεσμιών αυτών·
ότι όσον αφορά το καθεστώς της τελωνειακής αποθεματοποιήσεως ή των ελευθέρων ζωνών, η πείρα κατέδειξε ότι οι εν λόγω προθεσμίες είναι δυνατόν ακόμη να επιφέρουν δυσχέρειες για τα προϊόντα σιτηρών που υπάγονται στην κλάση 11.07 του Κοινού Δασμολογίου·
ότι κατά συνέπεια πρέπει να μειωθούν οι προθεσμίες αυτές σε τρείς μήνες·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 2 παράγραφος 1 του κανονισμού (ΕΟΚ) αριθ. 413/76 αντικαθίσταται από το εξής κείμενο:
1. Κατά παρέκκλιση των διατάξεων του άρθρου 11 παράγραφος 2 του κανονισμού (ΕΟΚ) αριθ. 798/80, η προθεσμία που προβλέπεται στην εν λόγω παράγραφο για τα προϊόντα που υπάγονται στην κλάση 11.07 του Κοινού Δασμολογίου περιορίζεται:
- σε τρείς μήνες, ή
- στην περίοδο ισχύος του πιστοποιητικού εξαγωγής η οποία απομένει μέχρι της ημερομηνίας κατά την οποία τα προϊόντα τίθενται υπό σχετικό τελωνειακό καθεστώς εφόσον η περίοδος αυτή είναι κατώτερη των τριών μηνών.»
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εντούτοις, ο παρών κανονισμός δεν εφαρμόζεται στα προϊόντα που υποβάλλονται υπό το τελωνειακό καθεστώς που προβλέπεται στο άρθρο 5 του κανονισμού (ΕΟΚ) αριθ. 565/80 του Συμβουλίου (5), πριν από την έναρξη ισχύος του.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 13 Ιουλίου 1982.

Labels: 3
4
17